Annie glo die Afrikaanse boekemark is baie sterk en lojaal. “Die feit dat ander uitgewers soos Penguin Random House, en nie net ons nie, hulle Afrikaanse aanbod geweldig uitgebrei het die afgelope tyd, is ŉ positiewe aanduiding van die groei in die Afrikaanse boekemark. Ek kry die Engelse fiksieskrywers in Suid-Afrika baie jammer want hulle moet meeding teen die skrywers van die res van die wêreld. Die groei in die Afrikaanse boekbedryf gaan hand aan hand met die groei in Afrikaanse produkte wat ons die afgelope dekade of twee gesien het: Afrikaanse musiek, rolprent en kunstefeeste. Dit is beslis deel van die algemene opbloei en lyk belowend vir ons taal.”
Op die vraag waarin die vreugde vir haar lê om in die uitgewersbedryf werksaam te wees, lag Annie en sê die adrenalien wat altyd betrokke is, maak dinge baie interessant. Sy probeer maar om van die adrenalien ontslae te raak deur in die middae af en toe te gaan draf.
“‘n Mens ontmoet soveel interessante mense en ek geniet die interaksie. Ek leer so baie by elke skrywer. Mense wat boeke skryf het gewoonlik interessante stories om te vertel, persoonlike stories of stories oor die tema waarop hulle in die boeke fokus. Die inligting wat ek op hierdie manier kry is vir my fassinerend. Ek gee boeke uit in die velde waarin my belangstellings lê: Geskiedenis, militêre geskiedenis en aktuele sake en dit maak dit baie lekker. Daar gaan nie ŉ dag verby wat ek nie iets leer nie.”
Marga sê sy het nie onlangs ŉ nuwe analise gedoen nie, want dit is ŉ enorme werk. “ŉ Mens sal eers die analise moet doen om te sien of daar steeds ŉ groei in die Afrikaanse boekmark is. Ek glo dit is tans redelik konstant, en veral vir Afrikaanse fiksie is dit baie gesond. Afrikaanse skrywers wat vir die algemene mark skryf, is in ŉ baie gunstige posisie, anders as die plaaslike skrywers van Engelse fiksie,” sê sy.